b'\n_START_ARTICLE_\nViceadmiral (Zdru\xc5\xbeeno kraljestvo)\n_START_PARAGRAPH_\nViceadmiral (izvirno angle\xc5\xa1ko Vice Admiral; okraj\xc5\xa1ava: VAdm) je trozvezdni voja\xc5\xa1ki \xc4\x8din zastavnega \xc4\x8dastnika v uporabi v Kraljevi vojni mornarici._NEWLINE_Viceadmiral je nadrejen kontraadmiralu in podrejen admiralu. V skladu z Natovim standardom STANAG 2116 \xc4\x8din nosi oznako OF-8. Enakovredna \xc4\x8dina v Oboro\xc5\xbeenih silah Zdru\xc5\xbeenega kraljestva sta: generalporo\xc4\x8dnik (Lieutenant-General) pri Britanski kopenski vojski in Kraljevih marincih ter zra\xc4\x8dni vicemar\xc5\xa1al (Air Marshal) pri Kraljevem vojnem letalstvu.\n_START_SECTION_\nZgodovina\n_START_PARAGRAPH_\n\xc4\x8cin izvira iz najmanj iz 16. stoletja, ko je Kraljeva vojna mornarica imela pomorske eskadre z dolo\xc4\x8denimi admirali kot njihovimi poveljniki. Poveljnik je poveljeval eskadri iz ladje v sredi formaciji in tako organiziral delovanje celotne eskadre. Admiralu je pomagal viceadmiral, kateri je poveljeval vodilnim ladjam eskadre, katere so nosile glavnino bojev. V zaledju pomorske eskadre pa se je nahajal \xc5\xa1e tretji admiral v eskadri, kateri je poveljeval najmanj ogro\xc5\xbeenim ladjam in je bil tako tudi najmanj izku\xc5\xa1en od vseh admiralov. Posledi\xc4\x8dno je viceadmiral ostal drugi najvi\xc5\xa1ji admiralski \xc4\x8din._NEWLINE_\xc4\x8cin viceadmirala pa se ne sme zamenjati s polo\xc5\xbeajem Viceadmirala Zdru\xc5\xbeenega kraljestva (Vice-Admiral of the United Kingdom), ki je polo\xc5\xbeaj v Admiraliteti, katerega po navadi zaseda vi\xc5\xa1ji (in po mo\xc5\xbenosti upokojeni) polni admiral ter s polo\xc5\xbeajem Viceadmirala obale (Vice-Admiral of the Coast), danes zastarel polo\xc5\xbeaj, ki je nadziral pomorsko administracijo v vseh pomorskih grofijah Zdru\xc5\xbeenega kraljestva.\n_START_SECTION_\nOznake viceadmirala\n_START_PARAGRAPH_\nOznaka \xc4\x8dina viceadmirala je en \xc5\xa1iroki trak z dvema o\xc5\xbejima trakovoma. Od leta 2001, ko velja za trozvezdni \xc4\x8din, se je pove\xc4\x8dalo tudi \xc5\xa1tevilo zvezd na oznaki - iz dveh na tri.'